钦定古今图书集成/明伦汇编/氏族典/第209卷 > 曹元用
## 钦定古今图书集成/明伦汇编/氏族典/第209卷 > 曹元用

按《元史曹元用传》：“元用字子贞，世居阿城，后徙汶上。
祖义不仕。父宗辅，德清县主簿。元用资禀俊爽，幼嗜
书，一经目辄成诵。始以镇江路儒学正考满游京师，
翰林承旨阎复荐为翰林国史院编修官，御史台辟
为掾史。元用初不习吏事，而见事明决，吏反师之。转
中书省右司掾，除应奉翰林文字，迁礼部主事，改尚”
书省右司都事，转员外郎。及尚书省罢，退居任城。久
之，齐、鲁间从学者甚众。延祐六年，授太常礼仪院经
历，授翰林待制，升直学士。泰定二年，授太子赞善，转
礼部尚书，兼经筵官。三年，拜中奉大夫、翰林侍讲学
士，兼经筵官，预修仁宗、英宗两朝《实录》。天历二年，代
祀曲阜孔子庙，赠正奉大夫、江浙等处行中书省参
知政事、护军，追封东平郡公，谥“文献。”诗文四十卷，号
《超然集》。二子：伟、仪。